Thor Industries เจ้าของธุรกิจรถบ้าน โตระเบิดในช่วงโควิด
ธุรกิจรถบ้านของ Thor Industries มีหน้าตาเป็นอย่างไร  แล้วทำไม ถึงมาเติบโตในช่วงนี้ ?  ลงทุนแมนจะเล่าให้ฟัง
7 ก.พ. 2565

Thor Industries เจ้าของธุรกิจรถบ้าน โตระเบิดในช่วงโควิด /โดย ลงทุนแมน
แม้คนไทยอาจจะไม่คุ้นเคยกับ “รถบ้าน” เท่าไร
แต่รถบ้าน เรียกได้ว่าเป็นที่นิยมสำหรับการท่องเที่ยวและการเดินทาง
ในกลุ่มประเทศฝั่งตะวันตก โดยเฉพาะที่ประเทศสหรัฐอเมริกา
หลายคนอาจจะยังไม่รู้ว่า มีบริษัทที่ทำธุรกิจผลิตรถบ้านโดยเฉพาะ
แถมยังจดทะเบียนอยู่ในตลาดหุ้นด้วย ชื่อว่า “Thor Industries” 
นับเป็นผู้ผลิตรถบ้านรายใหญ่ที่สุดของโลก แถมยังกำลังเติบโตระเบิด
ทั้ง ๆ ที่เรากำลังเผชิญกับโรคระบาด
เรามาดูกันว่าธุรกิจรถบ้านของ Thor Industries มีหน้าตาเป็นอย่างไร 
แล้วทำไม ถึงมาเติบโตในช่วงนี้ ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวของบริษัทแห่งนี้ ต้องย้อนกลับไปในปี 1980 หรือราว 42 ปีก่อน
ซึ่งก็ต้องบอกว่าจุดเริ่มต้นของบริษัท ไม่ได้เกิดขึ้นจากผู้ก่อตั้งที่มีไอเดียในการทำธุรกิจรถบ้าน
โดยผู้ก่อตั้งอย่างคุณ Wade Thompson และคุณ Peter Orthwein เห็นโอกาสใน Airstream
บริษัทผู้ผลิตรถบ้านรายใหญ่ หรือ Recreational Vehicle เรียกสั้น ๆ ว่า RV
ซึ่งเดิมที Airstream เป็นแบรนด์รถบ้านที่มีชื่อเสียงอยู่แล้ว ในขณะนั้น
แต่บริษัทกำลังประสบปัญหาเรื่องฐานะทางการเงิน มีผลการดำเนินงานที่ขาดทุน 
เนื่องจากภาวะเศรษฐกิจตกต่ำ
นั่นจึงทำให้ คุณ Wade Thompson และคุณ Peter Orthwein ตัดสินใจยื่นซื้อกิจการ Airstream 
และในเวลาต่อมา ก็ได้มีการเปลี่ยนชื่อบริษัทเป็น “Thor Industries”
โดยชื่อของ Thor ก็ได้มาจาก 2 ตัวอักษรแรกของผู้ก่อตั้ง “Th” มาจาก Thompson และ “Or” มาจาก Orthwein
 
ภายใต้การบริหารแบรนด์ Airstream ของ Thor Industries บริษัทปรับกลยุทธ์ทางธุรกิจโดยการปรับภาพลักษณ์โมเดลรถบ้านให้ทันสมัย เสนอขายในราคาที่ต่ำลง ทั้งหมดนี้ก็เพื่อให้ผู้บริโภคเข้าถึงรถบ้านในราคาที่จับต้องได้มากขึ้น
ควบคู่ไปกับการเพิ่มประสิทธิภาพการผลิต บวกกับควบคุมค่าใช้จ่ายในการดำเนินงาน ในที่สุดก็สามารถทำให้ต้นทุนการผลิตลดลง
ส่งผลให้ Airstream จากที่ผลประกอบการเคยขาดทุนหลายร้อยล้านบาท 
สามารถพลิกกลับมาทำกำไร ได้ตั้งแต่ปีแรกที่ถูกเข้าซื้อกิจการ
หลังจากกลับมาทำกำไรได้แล้ว ต่อมาในปี 1986 Thor Industries ได้เข้าจดทะเบียนในตลาดหลักทรัพย์สหรัฐอเมริกา
ในปีเดียวกันนี้เอง นิตยสาร Forbes จัดอันดับให้ Thor Industries เป็น 1 ใน 200 บริษัทขนาดเล็กที่ดีที่สุดในอเมริกาอีกด้วย
หลังจากเริ่มมีเงินทุนมากขึ้น Thor Industries จึงได้เริ่มเข้าซื้อกิจการจากผู้เล่นรายอื่น ๆ ในอุตสาหกรรมเดียวกัน ทำให้การแข่งขันในอุตสาหกรรมลดลง
นอกจากนั้น บริษัทยังได้เข้าซื้อกิจการ ผู้ผลิตชิ้นส่วนและอะไหล่สำหรับการผลิตรถบ้าน 
ซึ่งเป็นธุรกิจต้นน้ำ ทำให้บริษัทยังมีความได้เปรียบเรื่องต้นทุนการผลิตมากขึ้น
ปัจจุบัน Thor Industries กลายมาเป็นผู้ผลิตรถบ้าน รายใหญ่ที่สุดของโลก
มีฐานการผลิตใน 5 ประเทศ และช่องทางจัดจำหน่ายใน 25 ประเทศทั่วโลก 
ผ่านแบรนด์กว่า 40 แบรนด์ เช่น Airstream, Crossroads และ Cruiser RV
แล้วธุรกิจรถบ้านใหญ่สุดในโลก มีรายได้เท่าไร ?
เรามาดูผลประกอบการของ Thor Industries
ปี 2019 รายได้ 255,605 ล้านบาท กำไร 4,331 ล้านบาท
ปี 2020 รายได้ 265,458 ล้านบาท กำไร 7,247 ล้านบาท
ปี 2021 รายได้ 400,315 ล้านบาท กำไร 21,446 ล้านบาท
จะเห็นได้ว่าทั้งรายได้และกำไรของบริษัทเพิ่มขึ้นในช่วงที่ผ่านมา
สอดคล้องกันกับการส่งมอบรถบ้านของทางบริษัท
ปี 2019 จำนวน 220,485 คัน
ปี 2020 จำนวน 219,776 คัน
ปี 2021 จำนวน 304,483 คัน
สะท้อนให้เห็นว่าธุรกิจรถบ้าน เป็นอีกหนึ่งธุรกิจที่กำลังเติบโต ซึ่งสาเหตุสำคัญก็เนื่องมาจากโรคระบาดโควิด 19 ทำให้พฤติกรรมการท่องเที่ยวของเราเปลี่ยนไป
หลายคนหลีกเลี่ยงโรงแรม รีสอร์ตขนาดใหญ่ รวมถึงขนส่งที่ต้องพบกับผู้คนเป็นจำนวนมาก เช่น สถานีรถไฟ และสนามบิน แล้วหันไปหารถบ้าน เพราะมันเป็นยานพาหนะไม่กี่ประเภท ที่ทำให้เราสามารถขับขี่ออกไปท่องเที่ยวทางไกล และใช้พักแรมได้ สำคัญที่สุดคือมีความเป็นส่วนตัว
ตอนนี้ เทรนด์รถบ้านกำลังเติบโตต่อเนื่องมาตั้งแต่เกิดโรคระบาดโควิด 19 จนถึงปัจจุบัน ซึ่งเราก็ต้องมาตามดูกันต่อไปว่าเทรนด์ดังกล่าวจะเป็นแค่การหาทางเลือกการท่องเที่ยวเพียงชั่วคราวหรือถาวร
หากเรามาดูสัดส่วนรายได้ตามแต่ละภูมิภาค
- สหรัฐอเมริกา 68.7%
- เยอรมนี 16.1%
- ทวีปยุโรปไม่รวมเยอรมนี 9.7%
- แคนาดา 5.2%
- อื่น ๆ 0.3%
ตรงนี้ เราจะเห็นได้ว่ารายได้ทั้งบริษัทยังคงมาจากประเทศสหรัฐอเมริกาเป็นหลัก
คำถามที่ตามมาก็คือ แล้วอุตสาหกรรมนี้ จะเติบโตอีกแค่ไหนในอนาคต ?
ปี 2020 ตลาดของรถบ้านทั่วโลกมีมูลค่ากว่า 1.0 ล้านล้านบาท 
ซึ่งมีการคาดการณ์ว่าตลาดจะมีมูลค่าเกือบ 1.6 ล้านล้านบาท 
หรือคิดเป็นการเติบโตเฉลี่ย 7% ในปี 2026
ปัจจุบัน Thor Industries มีมูลค่าบริษัทราว 1.6 แสนล้านบาท เรียกได้ว่าเป็นบริษัทรถบ้าน รายใหญ่ที่สุดในโลก
แม้ว่ารถบ้านจะดูเป็นธุรกิจไกลตัวสำหรับคนไทยและคนในกลุ่มประเทศฝั่งเอเชีย แต่สำหรับฝั่งตะวันตกแล้ว ดูเหมือนว่าธุรกิจประเภทนี้กำลังเติบโตอย่างดีในช่วงโรคระบาดเลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-